
CONCLUZII: 


e Pacea constituie o aspirație legitimă 
pentru întregul popor, căci ea reprezintă 
condiția esenţială pentru dezvoltarea nor- 
mală a tuturor celorlalte activităţi spre 
perspectiva dezvoltării umane. Sub acest 


aspect, ea constituie un bun comun pentru 
societăţile naţionale şi pentru comunitatea 
internaţională, de unde mobilizarea inter- 
națională cu scopul ajutării tuturor 
comunităților umane. 


Nu există misiune standard în operațiile de stabi- 
litate. Fiecare operaţie de stabilitate este executată 
într-un mediu unic, cu caracteristici politice, economice, 
diplomatice, culturale, geografice şi militare proprii. 

În aceste operaţii, stabilitatea, nu victoria, este 
fundamentul măsurii succesului, deşi stabilitatea este 
rareori realizabilă numai prin eforturi militare. 

Organizațiile regionale, cu excepţia NATO, nu pot 
contribui prea mult pe linie militară. Ele au o influență 
mai mare în domeniul diplomației şi în cel al 
negocierilor. 

Ca membru al ONU, România poate participa la 
operaţiile care intră sub incidența Capitolului VI (Solu- 
ționarea pe cale paşnică a disputelor), Capitolului VII 
(Acţiuni cu privire la ameninţări la adresa păcii, încăl- 
carea păcii şi acte de agresiune) sau Capitolului VIII 
(Acorduri regionale) din Carta Naţiunilor Unite. 

Operaţiile de stabilitate presupun “angajarea 
militară pe timp de pace ” în scopul de a modela mediul 


de securitate, de a îmbunătăţi înţelegerea reciprocă cu 
alte ţări şi de a spori gradul de interoperabilitate cu 
partenerii din alianță sau cu potenţialii parteneri de 
coaliție. 

Alt gen de operaţii de stabilitate pot fi generate de 
apariția unor crize/amenințări şi au aspectul unor 
“acțiuni de răspuns”. Amenințarea se poate manifesta 
în interior sau poate viza un partener, în ambele cazuri 
acționându-se printr-o reacţie rapidă, de preîntâmpinare, 
realizându-se, în acelaşi timp, descurajarea forţei care 
amenință stabilitatea internă sau externă. Are şi scopul 
de a preveni agravarea situaţiei şi apariția nevoii de a 
desfăşura forțe mult mai importante. 

Uneori, prezența forțelor este necesară pentru 
respectarea înțelegerilor postconflict sau pentru preve- 
nirea degenerării crizei în război. 

Lumea începutului de secol este caracterizată de 
instabilitate, nesiguranță şi conflictualitate, toate pe 
fondul unui proces de globalizare galopant. Aspiraţia de 

instituire şi consolidare a unei noi ordini internaționale 
democratice în sistemul relațiilor politice şi economice 
dintre ţări şi popoare a devenit tot mai pregnantă odată 
cu sfârşitul perioadei bipolare. Însă, această nevoie 
acută de schimbare a lumii este departe de a fi încheiată, 
grefată fiind de alte provocări mult mai stringente. 
Astfel, vechile probleme ale lumii contemporane, pre- 
cum creşterea demografică necontrolată în unele regiuni 
şi îmbătrânirea dramatică a populaţiei în altele, redu- 
cerea rezervelor de resurse energetice, degradarea medi- 
ului etc. s-au acutizat şi au efecte nebănuite până nu 
demult. În plus, altele noi şi-au făcut apariţia. Teroris- 
mul, proliferarea armelor de distrugere în masă, crima 
organizată reprezintă ameninţări ce necesită măsuri de o 
altă natură decât cele dinainte de anii '90. Intensificarea 
crizelor şi conflictelor locale şi regionale determinate, în 
principal, de cauze de natură etnică, religioasă, terito- 
rială sau ideologică au impus dezvoltarea şi perpetuarea 
mijloacelor nonmilitare de soluționare, instrumentul 
militar constituind ultima măsură dorită. 

În 2009, cinci regiuni unde se desfăşoară operaţii 
de pace sunt centre de crize militare, politice şi 
diplomatice de primă importanţă. În Georgia, confrun- 
tările de la începutul lunii august 2008, între trupele 
guvernamentale si forțele ruse, în legătură cu Osetia de 
Sud şi Abhazia, ridică întrebarea eficienței utilizării 
forțelor de menţinere a păcii compusă din actorii 
conflictului şi dominate de o parte sau alta pentru a 
regla, sau cât de puţin, a atenua conflictul. 

Într-adevăr, în Osetia de Sud o forță întrunită, 
rusă, georgiană şi osetă, aprobată de Comunitatea 
Statelor Independente (CSI) a avut ca mandat respec- 
tarea acordului semnat in 1992, atunci când în Abhazia, 
o forță rusă susținută de Comunitatea Statelor Indepen- 
dente în 1994 şi, lucrând în cooperare cu ONU, a fost 
împuternicită în acest sens. Ori evenimentele din august 
2008 au făcut să dispară acest acord, Georgia cerând 
imediat înlocuirea operațiilor desfăşurate de CSI cu 
forțe internaționale, exclusiv sub mandat ONU 
(Uniunea Europeană sau Organizația pentru Securitate 
şi Cooperare Europeană). 

Nu este sigur că ea va obține această cerință, 
deoarece apar o serie de întrebări privind o eventuală 
intervenţie a uneia din aceste organizații (cine are 
prioritate, dacă organizaţiile regionale sunt bine utilate 
şi dotate pentru a executa misiuni de pace delicate şi 
robuste, dacă dispun de legitimitate pentru a interveni şi 
mai ales, trebuie ținut cont de reacția Rusiei). Moscova 
revendică o sferă de influență în vechiul imperiu 
sovietic şi doreşte să asigure o garanţie populație ruse 
din noile țări desprinse din fosta Uniune Sovietică. 


Exemplul Ciprului revine în actualitate. În 1974, 
dorind să apere interesele comunităţii turce din Cipru, 
Turcia ocupă o treime din insulă, ea fiind prezentă şi 
acum, în ciuda rezoluțiilor ONU. Georgia poate deveni 
un nou Cipru. 

La câţiva kilometri, în Afganistan, misiunea mili- 
tară a NATO este obiectul atacurilor repetate ale 
talibanilor. Pe 20 august 2008, cel mai important atac de 
la desfăşurarea forțelor din 2001, a vizat contingentul 
francez şi a provocat 10 morți. Liderii de la FIAS 
(NATO în Afganistan) şi specialiştii în domeniu sunt de 
acord în a declara că situaţia de securitate se degra- 
dează, în timp ce NATO, în urma unui raport adecvat 
situaţiei, trebuie să convingă membrii şi alte ţări să 
participe cu forţe suplimentare”. 

În Africa, de asemenea, există destule regiuni 
extrem de volatile. După zece ani de pace relativă, ONU 
are îndoieli privind continuarea misiunii desfăşurate în 
Eritreea şi Etiopia (MINUEE). Cele două țări se acuză 
reciproc de sabotarea procesului de pace. Consiliul de 
securitate impută decizia sa din iulie 2008, de a pune 
capăt misiunii, restricțiilor pe care Eritreea le-a impus 
misiunii de pace, dar şi refuzul Etiopiei de a pune în 
practică avizul Comisiei de trasare a frontierei”. 
Diferendul rămâne, deci, deschis între cele două state şi 
războiul va putea fi reluat oricând. 

În Somalia, centru şi sudul ţării sunt dominate de 
anarhie politică încă din 1990. ONU este incapabil de 
a-şi instala biroul politic pentru Somalia şi actele de 
piraterie contra navelor comerciale se derulează frec- 
vent în apele teritoriale somaleze. Această problemă a 
devenit de actualitate şi Consiliul de Securitate a adop- 
tat o rezoluţie de recurgere la forță împotriva piraţilor”. 
Guvernul internaţional recunoaşte controlul dificil al 
capitalei, Mogadiscio, şi apeluri presante se fac auzite 
privind înlocuirea misiunii de pace a Uniunii Africane 
(AMISOM) printr-o misiune de pace condusă de ONU. 
La New York, se studiază această problemă de aproape 
un an, dar experții departamentului de operaţii de 
menținere a păcii estimează că este un loc foarte peri- 
culos pentru trimiterea căştilor albastre”. 

În sfârşit, în Sudan, inculparea de către procurorul 
general al Curţii Penale Internaționale, a preşedintelui 
Omar el-Bechir pentru crime de război, crime împotriva 
umanităţii şi genocid, legate de situația din Darfur, lasă 
să planeze o ameninţare în ceea ce priveşte viitorul 
misiunii ONU în Sudanul de Sud (MINUS) şi misiunea 
hibridă ONU - Uniunea Africană (MINUAD). Dacă 
puterea de la Khartoum dictează, ei nu vor ezita să atace 
căştile albastre, chiar dacă au avut pierderi importante în 
cursul ultimului an, atribuite în mare parte milițiilor 

proguvernamentale. 

În ciuda deteriorării situației din cornul Africii şi a 
tensiunii dintre Sudan şi Ciad, numărul conflictelor din 
Africa sud-sahariană este în scădere şi lasă să se 
întrevadă o nouă eră de pace. 

Dacă o nouă eră de pace se naşte în Africa, este 
meritul, mai ales, al Organizației Naţiunilor Unite. Fra- 
gilitatea situațiilor unde se găsesc desfăşurate operații 
de menținere a păcii nu trebuie, în efect, ascunsă, iar 
succesul pe care îl au operaţiile de pace, ca instrument 
în serviciul comunităţii internaționale în gestionarea sau 
reglementare conflictelor, trebuie găsit cu orice 
mijloace. 

Jean-Marie Guehenno a reuşit să personifice acest 
succes. După opt ani petrecuți în funcţia de secretar 
general adjunct al operaţiilor de menţinere a păcii la 
ONU, a părăsit postul său la data de 31 iulie 2008. El a 
lăsat un bilanț impresionant şi succesorul său, diplo- 
matul francez Alain Leroy, moşteneşte un instrument 
modern şi eficace. 

Atunci când Guehenno ajungea în fruntea DOMP, 
în vara anului 2000, ONU administra, dureros, 15 
operaţii de pace şi 50.000 de căşti albastre desfăşurate 
în întreaga lume, având numai aproximativ 400 de 
persoane la cartierul general din New York. ONU 
tocmai se angajase în una din cele mai importante 
misiuni din istoria sa, în Republica Democrată Congo, 
utilizând, din ce în ce mai mult forţa pentru a-şi respecta 
mandatele. Ea trebuia să pună în practică importantele 
recomandări ale Raportului Brahimi asupra reformelor 
aduse menţinerii păcii, după eşecurile din Rwanda şi 
Bosnia. Foarte mulți observatori găseau atunci ONU 
incapabilă de a se reorganiza şi de a reuşi să consolideze 
pacea, prin constituirea de noi state, în urma conflictelor 
complexe şi sângeroase (Liberia, Sierra Leone, Congo, 
Kosovo, Timor). 

În primul bilanţ publicat, Guehenno descria, fără 
aroganță, schimbările care transformau ONU şi care 
făceau din organizaţie un actor de care se va ține cont în 
gestionarea şi rezolvarea conflictelor”. Astăzi, istoria i-a 
dat dreptate. 

Crearea, desfăşurarea şi gestionarea operațiilor de 
menţinere a păcii au suferit o veritabilă metamorfoză. 
Pe plan intern, operaţiile de menținere a păcii (17 
operaţii şi 12 misiuni politice şi birouri de consolidare a 
păcii, dispunând de 110.000 de persoane şi un buget de 
7 miliarde dolari pentru anul 2008-2009) pot conta pe 
sprijinul a câtorva mii de persoane, repartizate între 
DOMP, departamentul de sprijin al misiunilor (creat in 
2008), departamentul pentru afaceri politice şi comisiile 
de consolidare a păcii. 

Multe operații de menţinere a păcii sunt, începând 
din acest moment, integrate, ele concentrând şi coordo- 
nând răspunsul de ansamblu al sistemului Naţiunilor 
Unite, în funcție de situațiile specifice. Biroul consilie- 
rilor militari a fost întărit. O forță de poliție permanentă 


a fost stabilită, având în vedere recrutarea activă şi 
formarea adecvată a poliţiştilor, al cărui număr a crescut 
cu 65% în anii 2006-2007. S-au accentuat activitățile în 
materie de poliţie, justiţie, luptă antimină, dezarmare, 
demobilizare şi reintegrarea în sistemul propriu de 
securitate. 

Echipe operaţionale integrate, compuse din specia- 
lişti în probleme politice, militare şi logistice coor- 
donează activitățile celor mai importante operaţii de 
menţinere a păcii. Celule de analiză au fost create în 
mijlocul operaţiilor, cu scopul de a culege învățăminte 
şi lecţii. Protecţia femeilor şi a copiilor împotriva efec- 
telor războiului, dar, de asemenea, împotriva abuzurilor 
şi a hărţuirilor căştilor albastre au prins o atenţie parti- 
culară. O politică de toleranță zero, cuprinzând hărţuirea 
şi serviciile sexuale, a fost aplicată cu rigoare şi zeci de 
soldaţi au fost expulzați anual din cadrul misiunilor 
internaţionale. În ceea ce priveşte protecţia copilului, 62 
de consilieri sunt desfăşurați în şapte operații de pace. 
În sfârşit, ONU a creat o doctrină de menţinere a păcii, 
orientată spre planificarea şi direcționarea operaţiilor de 
pace. 

Pe plan extern, numărul ţărilor care participă la 
operaţii de stabilitate a ajuns la 119. Relaţiile între 
organizaţiile regionale şi subregionale se aprofundează 
în fiecare zi. Astfel, ONU cooperează direct cu NATO 
(Afganistan), Uniunea Europeană (Bosnia şi Kosovo) şi, 
împreună cu Uniunea Africană, a creat prima operație 
de pace hibrid, la Darfour (MINUAD). 

Evident, rămân multe lucruri de făcut, particu- 
larizând în materie de cooperare şi coordonare, între 
diferite organizații şi diferite agenții internaționale care 
susțin pacea, consolidarea păcii şi refacerea ţărilor 
afectate de războaie interne. Dar, timpul reparațiilor pe 
moment şi al acțiunilor ad-hoc este depăşit şi în 
continuă schimbare. ONU a devenit al doilea actor 
important din lume, după Statele Unite ale Americii în 
materie de desfăşurări militare, politice şi civile. Expe- 
rienţa sa, calitatea personalului şi a muncii desfăşurate, 
noile capacităţi de gestionare şi legimitatea politică care 
îi conferă caracterul său universal, îi dau un avantaj în 
domeniul gestionării conflictelor pe care niciun alt actor 
nu îl posedă. Apelurile sunt multiple, şi, din ce în ce mai 
des, o mare parte din membrii influenți din elita Statelor 
Unite“ îşi oferă sprijinul pentru dezvoltarea capacităților 
ei de gestionare a crizelor. 

Operațiile de menţinere a păcii au fost create şi 
puse la punct de ONU. Acestea nu se pot defini în 
termeni simpli şi nu se găseau în Carta ONU. Dar, 
fostul secretar general al ONU, Dag Hammarskjold, l-a 
declarat „capitolul şase şi jumătate“ al Cartei, inserat 
între metodele tradiţionale de soluţionare pacifistă a 
conflictelor, ca medierile şi misiunile de anchetă, pre- 
zentate în capitolul VI şi metodele coercitive din 
capitolul VII, ca embargourile şi intervenţiile militare. 
În raportul din 1996 al Consiliului de Securitate, 

Secretarul General al ONU, Boutros Boutros-Gali defi- 
nea menţinerea păcii ca o prezenţă a Naţiunilor Unite în 
teren şi desfăşurarea efectivelor militare şi/sau de 
poliţie, acolo unde este cazul. Această tehnică lărgea 
a păcii. 

Obiectivul strategic urmărit nu este acela de a 
câştiga războiul, ci de a câştiga pacea. În condiţiile 
actuale, o victorie militară poate deveni o victorie 
politică şi trebuie conjugată cu o strategie de reabilitare 
a statului unde a avut loc conflictul. Fără această core- 
lare, civil-militară, eşecul este aproape. Această fază 
crucială este denumită stabilizare, definită ca o perioadă 
de consolidare a ordinii tranzitorii impusă pentru dimi- 
nuarea forțelor şi eliminarea violenţelor, pentru a 
permite derularea tratativelor de pace’. 

Stabilitatea se distinge printr-o fază inițială, 
intervenția’, şi este urmată de normalizare, aceasta din 
urmă fiind, de fapt, obiectivul final al operației. Stabi- 
litatea poate fi definită de o manieră mai completă ca 
fiind faza intermediară şi indispensabilă, venită după 
principalele operații de luptă, care pune în operă un 
ansamblu de practici şi mijloace pentru a asigura o 
normalizare viitoare şi dezangajamentul forțelor aflate 
în zona de conflict!!. Ea vizează atingerea obiectivului 
politic cât mai repede posibil şi în condiţiile dorite. Aici 
este vorba de timp, când forțele de intervenție, sub 
acoperirea legitimității, favorizează şi creează condițiile 
durabile de refacere a ordinii constituționale şi de a refa- 
ce instituțiile civile, politice şi militare. Simultan, se 
asigură controlul, dar şi capacitatea de a reveni în orice 
moment la stadiul de constrângere. În practică, stabi- 
litatea creează condiţiile viitoare de a îmbina cu succes 
forța şi cooperarea civilo-militară. 

Doctrina franceză îi acordă un loc central, cea ce 
nu îi acordă doctrina americană”, aceasta din urmă nu îi 
acordă un loc de fază, ci de operaţie alături de care au 
loc alte operaţii. Diferenţele sunt minime în gestionarea 
stabilităţii şi, fundamental, se regăsesc reciproc. Istoric 
vorbind, stabilitatea este definită ca moștenitoarea ope- 
rațiunilor de pacificare, întreprinse de coloniştii francezi 
şi britanici. Ea se plasează în linia doctrinelor emise de 
Gallieni şi Lyautey, particularizând şi punând accent pe 
stăpânirea violenţei şi, indispensabil, pe apropierea 
populaţiei civile. Alături de această idee, există o altă 
concepție la fel de celebră: acestea sunt operaţii de 
împotriva guerilei, alături de conflictele de decoloni- 
zare, aportul nou al stabilităţii consistând în adaptarea la 
situaţiile actuale. În cadrul participării lor la unele 
operaţii internaţionale, forțele franceze, ca şi omologii 
lor americani, au trebuit de foarte multe ori să se 
îndepărteze de rolul de luptător, cu scopul de a controla 
mulțimea şi a favoriza reconstrucția (a se vedea un caz 
particular Kosovo), devenind legiuitor. 

Eficacitatea în operaţiile de stabilitate a devenit o 
importantă problemă pentru forţele armate participante. 


În plus față de tradiționala menţinere a păcii, pentru 
monitorizarea încetării focului şi realizarea armistiţiului, 
forțele armate sunt acum implicate în acțiuni ca impu- 
nerea păcii, reconstrucţia instituţiilor unui stat”? etc. În 
timp ce armata îşi stabilise procedurile pentru operațiile 
tradiționale de menţinere a păcii, a devenit evidentă 
importanța studiului şi analizei şi pregătirii noilor tipuri 
de operaţii multinaționale de stabilitate. 

Acum, aceste tipuri de operații ridică o sumă de 
probleme!“ : 

- dubla loialitate, justificările ulterioare, „agen- 
dele neclare” (ascunse), lanţurile de comandă duble şi 
constrângerile termenilor de referință dintre contingen- 
tele forțelor multinaționale; 

- insuficienta înţelegere a conflictelor din „lumea 
a treia” şi angajamentul indecis din partea forurilor de 
decizie; 

- tendința unor state de a domina o coaliţie care 
se constituie. 

Schimbările în atitudine sunt cele mai presante 
pentru personalul care participă la operaţiile de stabi- 
litate. Comandanții trebuie să înțeleagă şi să aprecieze 
corect acest tip de operaţii. Acestea constituie adevărate 
provocări pe plan intelectual pentru ei: 

- stabilirea cu claritate a stării finale, a capacită- 
ților, parametrilor, regulilor de angajare, proce- 
durilor şi obiectivelor; 

- coordonarea şi sincronizarea cu alte contingente 
militare naționale, cu agenţii guvernamentale, 
cu organizații neguvernamentale şi cu cartierul 
general al ONU, înainte şi pe durata crizelor; 

- încurajarea dezvoltării doctrinelor întrunite, a 
procedurilor şi instruirii; 

- înţelegerea conflictului, folosind noi metode de 
evaluare şi planificare; 

- cunoaşterea capacităţilor contingentelor națio- 
nale şi a personalităţii liderilor acestora; 

- numirea personalului cu experiență în operațiile 
de stabilitate. 

De asemenea, trebuie stimulată într-o măsură mai 

mare analiza unor probleme-cheie: 

- profilul comandanților de succes ai unei forțe 
multinaționale; 

- procesul folosit de către ONU pentru struc- 
turarea forței; 

- noţiunea de neutralitate a operațiilor pentru 
pace; 

- tehnicile de evaluare a rezolvării conflictului 
sau cât de oportună este rezolvarea acestuia; 

- cât de adecvat este procesul de planificare 
strategică pentru operaţiile de stabilitate. 

În plus, trebuie să se accentueze pe implicarea pe 

termen scurt a comandanților în operațiile de stabilitate. 

Începând cu 20.02.1991, România, în baza trata- 
telor şi înțelegerilor la care a aderat, a luat parte la un 
număr însemnat de misiuni de stabilitate fiind recu- 

noscută de comunitatea internaţională ca un partener de 
bază în efortul internațional pentru stingerea focarelor 
de conflict şi intrarea în normalitate a vieții 
economico-sociale din regiunile afectate. 

Participarea la operațiuni s-a executat în baza 
rezoluţiilor Consiliului de Securitate ONU, hotărârilor 
structurilor de decizie politică şi legislativă ale 
României şi a scos în evidenţă hotărârea de integrare cât 
mai rapidă în structurile politico-economice şi de 
securitate europeană şi euroatlantică. 

Participarea personalului la acest tip de operaţii s-a 
realizat pe bază de voluntariat, militarii fiind admişi în 
urma susţinerii unor teste medicale, psihologice, de 
capacitate şi de limbă străină. 

Misiunile de stabilitate la care Armata României a 
participat au scos în evidenţă: 

- aprecierea unanimă a statelor membre NATO 
privind efortul constant al României de a con- 
tribui la soluţionarea crizelor majore izbucnite 
în diferite regiuni ale globului; 
țialul de care dispune țara noastră în partici- 
parea la astfel de misiuni; 

- confirmarea faptului că România constituie un 
participant activ la procesul de stabilitate şi 
securitate pe plan mondial şi constituie un 
generator de securitate la nivel regional şi 
subregional; 

- capabilitatea de care a dat dovadă personalul 
participant la astfel de misiuni prin însuşirea şi 
aplicarea procedurilor standard de operare ONU 
sau NATO şi profesionalismul dovedit în cadrul 
diferitelor comandamente multinaționale; 

- capacitatea unităţilor şi personalului participant 
de a duce acţiuni militare în cadru multina- 
tional, condiţii geopolitice şi de relief, altele 
decât cele caracteristice teritoriului național; 

- capacitatea participanţilor de a se adapta rapid 
la reguli şi tradiţii locale, specifice zonei şi 
misiunilor; 

- creşterea gradului de responsabilitate în rândul 
militarilor pentru desfăşurarea acţiunilor în con- 
diții de stres şi independenţă; 

- fiabilitatea tehnicii militare de producţie autoh- 
tonă în condiții meteorologice şi de relief 
diferite. 

Prin structurarea comandamentelor, similar cu cele 
existente în armatele țărilor membre NATO, precum şi 
prin participarea la operaţiuni cu structuri modulare, 
provenite din unitățile existente la pace, a crescut 
posibilitatea de integrare a acestora în forțele multi- 
naționale organizate potrivit conceptului CJTF şi s-au 
realizat premizele necesare participării la operații de 
stabilitate conduse de NATO în contextul OCC. 

Participarea activă la misiunile de stabilitate sub 
egida NATO/ONU/OSCE, activitatea desfăşurată în 


cadrul Parteneriatului pentru Pace şi poziţia consecventă 
avută de țara noastră pe timpul crizei din Balcani a scos 
în evidenţă efortul depus de țara noastră, în “concertul” 
națiunilor lumii, demonstrând: 

- faptul că România este un factor generator de 
stabilitate în Peninsula Balcanică (ţara noastră a 
participat şi participă la toate misiunile din 
Peninsula Balcanică); 

- cooperarea nemijlocită dintre structurile mili- 
tare de conducere române cu structurile similare 
NATO şi organismele abilitate; 

- însuşirea procedurilor de lucru specifice statelor 
majore multinaționale prin realizarea transfe- 
rului de autoritate şi implicaţiile C2 (comandă şi 
control), inclusiv participarea la procesul deci- 
zional din cadrul structurilor de comandă 
NATO prin Misiunea României la NATO şi 
Biroul Reprezentanților Naţionali la Celula de 
Coordonare a Parteneriatului; 

- racordarea sistemului naţional de instruire la 
cerințele existente în statele membre ale 
Alianţei, inclusiv cunoaşterea limbii engleze; 

- susținerea logistică, exclusiv prin efort național; 

- utilitatea programelor de cooperare la nivel 
regional şi subregional. 

Operațiile de stabilitate presupun „angajarea mili- 
tară pe timp de pace” în scopul de a modela mediul de 
securitate, de a îmbunătăți înțelegerea reciprocă cu alte 
țări şi de a spori gradul de interoperabilitate cu parte- 
nerii din alianţă sau cu potenţialii parteneri de coaliție. 

Alt gen de operaţii de stabilitate pot fi generate de 
apariția unor crize/amenințări şi au aspectul unor 
„acțiuni de răspuns”!*. Amenințarea se poate manifesta 
în interior sau poate viza un partener, în ambele cazuri 
acționându-se printr-o reacţie rapidă, de preîntâmpinare, 
realizându-se, în acelaşi timp, descurajarea forţei care 
amenință stabilitatea internă sau externă. Are şi scopul 
de a preveni agravarea situației şi apariţia nevoii de a 
desfăşura forțe mult mai importante. 

Uneori prezența forțelor este necesară pentru res- 
pectarea înțelegerilor postconflict sau pentru revenirea 
degenerării crizei în război. 

Totuşi, stabilirea acţiunilor militare necesare pentru 
realizarea finalității politice dorite poate fi mai dificilă 
decât în situațiile în care sunt necesare operaţii ofensive şi 
defensive; realizarea finalității poate fi la fel de dificilă. 

Factorul timp diferă substanţial în operațiile de 
stabilitate. Îndeplinirea unor obiective poate dura ani. În 
schimb, operaţiile zilnice pot necesita reacții rapide la 
condiţiile schimbătoare. 

Considerentele civile sunt deosebit de importante. 
Populaţia civilă, guvernul națiunii gazdă, organizațiile 
neguvernamentale (NGO) şi organizaţiile internaţionale 
pot influența mult realizarea stabilității. 

Comandanții trebuie să-şi dezvolte deprinderi 
interpersonale — cum ar fi cunoaşterea culturii, a tehni- 

cilor de negociere, a unor expresii de bază — 
păstrându-şi, în acelaşi timp deprinderile de luptă. 
Soldaţii şi subunitățile de la toate eşaloanele trebuie să 
dea dovadă de flexibilitate şi adaptabilitate. 

Adeseori, operaţiile de stabilitate necesită leaderi 
cu abilitate fizică şi mentală pentru a trece de la operații 
necombatante la operaţii de luptă şi invers. Simpla 
prezență a forțelor armate nu garantează întotdeauna 
stabilitatea. 

De-a lungul istoriei, operaţiile de stabilitate au 
reprezentat, întotdeauna, vectorul material al proiecției 
puterii, reprezentând o modalitate strategică de punere 
în operă a unei decizii politice. Mai mult, militarii 
pregătesc doar partea operaţională a acestora, în timp ce 
decidentul politic stabileşte amploarea, resursele, regu- 
lile de angajare, asumându-și efectele şi consecinţele. 

Apreciez că acestea sunt unele dintre cele mai 
complexe şi dificile operaţii militare, presupunând o 
angajare uriaşă în timp scurt şi pe spații mari de 
responsabilități. 

În urma unui studiu efectuat de specialiştii militari 
americani, în anul 2002, a rezultat că peste 80% din 
misiunile armatei au reprezentat operaţii de stabilitate şi 
sprijin!€. 

În mod clar, doctrina NATO, şi mai ales doctrina 
NATO privind Operațiile altele decât războiul, trebuie 
bine studiată pentru că, după estimările majorităţii 
analiştilor politico-militari, viitorul omenirii pare că nu 
va fi amenințat de riscul unei conflagrații majore, dar va 
fi pigmentat cu o seamă de amenințări care trebuie 
gestionate corespunzător pentru a le împiedica sau 
limita extinderea. 

